### 10.    Renovering, kapitaltilførsel og nedrivning af 5 almene boliger - Lejerbo, afd. 375-0 Sejerø

**Åbent**

Sagsnr.: 326-2012-67579       J.nr.: 03.02.12           Dokumentnr.:
326-2019-306811

**Sagstype**

Beslutning.

**Resume og sagens baggrund**

Lejerbo Kalundborg Kommune ønsker at renovere og
fremtidssikre deres boliger i afd. 375-0, Sejerø og har derfor søgt om
renoveringsstøtte og kapitaltilførsel i Landsbyggefonden. Herudover søges om
nedrivning af 5 boliger på grund af store udlejningsvanskeligheder gennem mange
år. Landsbyggefonden har nu gennemgået ansøgningen, herunder hvilke arbejder
der kan gives støtte til, og hvilke der ikke kan støttes, ligesom fonden har
beregnet behovet for kapitaltilførsel. De samlede udgifter til renoveringen
udgør 4.962.393 kr., heraf støttede arbejder for 4.381.650 kr. og ustøttede
arbejder for 580.743 kr.

Lejerbo Kalundborg Kommune søger nu om Kommunalbestyrelsens
godkendelse af helhedsplan, skema A, medvirken til kapitaltilførsel på 200.000
kr., garanti for støttede og ustøttede lån samt nedrivning af 5 almene boliger.

Lovhjemmel: Almenboligloven, Landsbyggefondens regulativ om
støtte til renovering m.v.

**Indstillinger**

Direktøren indstiller, at

1.    helhedsplan af
10. november 2017 godkendes, herunder kapitaltilførsel på 200.000 kr. og
nedrivning af 5 almene boliger.

2.    skema A med
støttede arbejder for i alt 4.381.650 kr. godkendes.

3.    de ustøttede
arbejder godkendes for i alt 580.743 kr.

4.    der gives
tilsagn om kommunegaranti for henholdsvis støttet lån og ustøttet lån.

5.    der gives en
tillægsbevilling på 200.000 kr. i 2020 til kapitaltilførslen finansieret af
likvide aktiver.

**Behandling**

Økonomiudvalget, Kommunalbestyrelsen.

**Sagsfremstilling**

Afd. 375-0 består af 20 familieboliger, som oprindeligt var
fordelt på 2 afdelinger med 7 boliger i afd. 375-0 ([adresse]) og 13 boliger i
afd. 772-0 (Østervangsparken). De to afdelinger blev pr. 1. maj 2017 sammenlagt
til afd. 375-0 med i alt 20 boliger.

*Helhedsplan:*

Projektet omhandler følgende arbejder:

·
Nedrivning af 5 boliger (blok 4) med efterfølgende reetablering
af arealet med flisebelægning, overdækket tørreplads, pergola, cykelskur m.v.

·
Ny varmeinstallation i alle resterende 15 boliger, varmepumpe
luft/vand for rumopvarmning og varmt vand, ny installation radiatoranlæg i alle
boliger.

·
Efterisolering af tag i resterende boliger (772-0) og isolering
taglemme (375-0).

·
Udskiftning af termoruder mod nord (375-0).

·
Reparation af sokkel og diverse murerarbejde (772-0).

Der henvises til [adresse] sagsnotat af 5. december
2019.

*Skema A:*

Fordelingen af det samlede anlægsbudget er således:

Støttede arbejder           4.381.650 kr.    (skema A)

U-støttede arbejder           580.743 kr.

Anlægsudgifter i alt         4.962.393 kr.

*Garanti:*

Der stilles krav om kommunegaranti. Det er på nuværende
tidspunkt ikke muligt at anslå et garantibeløb, idet det er
realkreditinstituttet, som beregner denne på baggrund af en *markedsværdi*,
som først kan fastsættes *efter byggeriets færdiggørelse*.

Garantien udgør den del af det støttede lån, som ligger ud
over 60 % af ejendommens      markedsværdi. Der er re-garanti fra
Landsbyggefonden på det støttede lån, dvs. fonden og kommunen deles om
garantien. Der er ingen re-garanti vedrørende det ustøttede lån, dvs. her skal
kommunen alene give garantien.

*Kapitaltilførsel:*

Projektets gennemførelse kræver, at kommunen deltager i en
kapitaltilførsel, som skal medvirke til at mindske de huslejestigninger, der
ellers vil være forbundet med renoveringen. Det samlede behov for
kapitaltilførsel er af Landsbyggefonden opgjort til 1.000.000 kr., der fordeles
således:

|  |  |  |
| --- | --- | --- |
| Kalundborg Kommune | 1/5 | 200.000 kr. |
| Realkreditinstitut | 1/5 | 200.000 kr. |
| Lejerbo Kalundborg Kommune | 1/5 | 200.000 kr. |
| Landsbyggefonden | 2/5 | 400.000 kr. |
| Kapitaltilførsel i alt |  | 1.000.000 kr. |

*Nedrivning:*

Allerede tidligt i forløbet sås eneste løsning at nedrive
ovenævnte 5 boliger, som herefter blev en del af helhedsplanen, hvilken
Landsbyggefonden ligeledes har tilkendegivet at ville støtte.

Nedrivning af almene boliger kræver ud over kommunens og
Landsbyggefondens tilsagn en godkendelse fra Trafik-, Bygge- og Boligstyrelsen,
hvortil ansøgningen vil blive fremsendt under forudsætning af
Kommunalbestyrelsens godkendelse af nærværende sag.

**Økonomiske konsekvenser**

Kapitaltilførslen finansieres af en tillægsbevilling på
200.000 kr. i 2020 finansieret af likvide aktiver. Garantien får kun økonomiske
konsekvenser for kommunen, såfremt boligselskabet ikke er i stand til at betale
lånene. Garantien påvirker ikke kommunens låneramme.

**Økonomiudvalgets møde den 11.
december 2019:**

Anbefales.

**Bilag**

|  |  |
| --- | --- |
| Helhedsplan - [adresse]
| Økonomistabens sagsnotat af 5. december 2019 | 326-2019-328198 |